KOMISSION SUOSITUS,

annettu 22 päivänä joulukuuta 1998,

virallista elintarvikkeiden tarkastusta koskevasta yhteensovitetusta ohjelmasta vuodeksi 1999 (tiedoksiannettu numerolla K(1998) 4501) (1999/26/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon virallisesta elintarvikkeiden tarkastuksesta 14 päivänä kesäkuuta 1989 annettu neuvoston direktiivin 89/397/ETY (1) ja erityisesti sen 14 artiklan 3 kohdan,

on kuullut pysyvää elintarvikekomiteaa,

sekä katsoo, että

sisämarkkinoiden moitteettoman toiminnan vuoksi on tarpeen luoda yhteensovitettuja elintarvikkeiden tarkastusohjelmia yhteisön tasolla,

kyseisissä ohjelmissa painotetaan yhteisön lainsäädännön noudattamista, kansanterveyden suojelemista, kuluttajansuojaa sekä reilun kaupankäynnin turvaamista, ja

kansallisten ohjelmien ja yhteensovitettujen ohjelmien samanaikaisesta täytäntöönpanosta voidaan saada tietoa ja kokemusta, johon tulevat tarkastustoimet voidaan perustaa,

SUOSITTELEE, ETTÄ

jäsenvaltioiden olisi otettava vuonna 1999 näytteitä ja/tai tehtävä tarkastuksia sekä suoritettava laboratorioanalyysejä, jos niitä määrätään, koskien:

a) kahvin sisältämää okratoksiini A:ta

b) elintarvikkeiden lisäaineita.

1. Vaikka näytteenottotiheyksiä ei ole määrätty, jäsenvaltioiden suositellaan varmistavan otettujen näytteiden riittävyys yleiskäsityksen saamiseen käsiteltävänä olevasta asiasta kussakin jäsenvaltiossa. Analyysimenetelmiä ehdotetaan.

2. Jäsenvaltioiden suositellaan toimittavan pyydetyt tiedot liitteissä esitettyjen lomakkeiden muodossa tulosten vertailukelpoisuuden parantamiseksi.

3. Kahvin sisältämä okratoksiini A

Tämän ohjelman osan tarkoituksena on koota tietoja jäsenvaltioiden toteuttamista toimenpiteistä, kun on havaittu sellaisen vaarallisen aineen liian korkeita pitoisuuksia, jonka osalta ei ole määritelty ylärajaa. Yhteisön ja jäsenvaltioiden lainsäädännön mukaisesti ihmisten ravinnoksi tarkoitettujen elintarvikkeiden on oltava turvallisia, ja erityisesti neuvoston asetuksen (ETY) N:o 315/93 (2) 2 artiklassa kielletään kansanterveyden ja erityisesti toksikologian kannalta liian suuria määriä vieraita aineita sisältävien elintarvikkeiden saattaminen markkinoille.

Okratoksiini A:ta pidetään voimakkaasti nefrotoksisena ja syöpää aiheuttavana aineena, jolla on genotoksisia ominaisuuksia. Kahvin sisältämälle okratoksiini A:lle ei ole vahvistettu tarkkaa ylärajaa Euroopan yhteisön tasolla eikä myöskään useimmissa jäsenvaltioissa.

Nykyisestä tieteellisestä aineistosta ei käy selvästi ilmi, miten erilaiset käsittelytavat kuten paahtaminen vaikuttavat okratoksiinipitoisuuteen. Lisäksi raakakahvia myydään jonkin verran suoraan kuluttajille. Siksi kaikenlaisen kahvin (raakakahvin ja paahdetun, jauhetun tai pikakahvin) okratoksiini A -pitoisuutta olisi valvottava.

Näytteenotossa olisi noudatettava maapähkinöissä ja niistä valmistetuissa tuotteissa olevien aflatoksiinien virallista tarkastusta varten komission direktiivissä 98/53/EY (3) säädettyjä menetelmiä.

4. Elintarvikkeiden lisäaineet

Lisäaineiden käyttöä elintarvikkeissa säännellään useilla direktiiveillä: makeutusaineita koskevalla Euroopan parlamentin ja neuvoston direktiivillä 94/35/EY (4); sellaisena kuin se on muutettu direktiivillä 96/83/EY (5); väriaineita koskevalla Euroopan parlamentin ja neuvoston direktiivillä 94/36/EY (6); muita lisäaineita kuin väriaineita ja makeutusaineita koskevalla Euroopan parlamentin ja neuvoston direktiivillä 95/2/EY (7), sellaisena kuin se on muutettuna direktiivillä 98/72/EY (8).

Tämän ohjelman osan tarkoituksena on selvittää, missä määrin edellä mainittuja direktiivejä noudatetaan jäsenvaltioissa hiljattain toteutetun kyseisten aineiden käyttöedellytyksiä koskevan yhdenmukaistamisen jälkeen, ja mitä toimenpiteitä jäsenvaltiot ovat toteuttaneet, jos lainsäädäntöä ei ole noudatettu.

Valvontaan pitäisi kuulua tarkastukset elintarvikkeiden tuotantolaitoksissa (valmistusohjeiden tarkistaminen) ja markkinoilta tai elintarvikkeiden tuotantolaitoksista otettujen näytteiden analyysi.

Tarkastusten ja analyysien tulokset on kirjattava liitteessä oleviin lomakkeisiin. Lomakkeet on laadittu siihen muotoon, jossa jäsenvaltioiden vuosittaisten tarkastusohjelmien tilastotiedot on toimitettava.

Tutkimuksessa olisi käytännön syistä keskityttävä rajattuun määrään lisäaineita. Tutkittaviksi olisi valittava sellaiset lisäaineet, joiden käyttöä koskevissa jäsenvaltioiden arvioinneissa tulee ilmi riski sallitun päivittäisen saannin ylittymisestä.

Liitteen lisäaineluettelo on tarkoitettu ohjeelliseksi valittaessa ensisijaisesti tutkittavia aineita, ja jäsenvaltiot voivat lisätä tutkimusraporttiin muita lisäaineita, jotka ovat niille merkityksellisiä.

Liitteessä esitetyt tuoteryhmät on valittava ryhmiksi, joista lisäaineita etsitään, sillä ne ovat ne tuoteryhmät, joista tutkittavia lisäaineita pääasiassa saadaan. Muita tuotteita ei kuitenkaan suljeta pois.

Tehty Brysselissä 22 päivänä joulukuuta 1998.

Komission puolesta

Martin BANGEMANN

Komission jäsen

(1) EYVL L 186, 30.6.1989, s. 23

(2) EYVL L 37, 13.2.1993, s. 1

(3) EYVL L 201, 17.7.1998, s. 93

(4) EYVL L 237, 10.9.1994, s. 3

(5) EYVL L 48, 19.2.1997, s. 16

(6) EYVL L 237, 10.9.1994, s. 13

(7) EYVL L 61, 18.3.1995, s. 1

(8) EYVL L 295, 4.11.1998, s. 18

LIITE

1. KAHVIN SISÄLTÄMÄ OKRATOKSIINI A

Taulukko 1.1 - Tuotelaji: vihreät kahvipavut (raakakahvi)

>KAAVION ALKU>

>KAAVION LOOPU>

Taulukko 1.2 - Tuotelaji: paahdettu kahvi (papuina tai jauhettuna; tavallinen tai kofeiiniton)

>KAAVION ALKU>

>KAAVION LOOPU>

Taulukko 1.3 - Tuotelaji: pikakahvi (tavallinen tia kofeiiniton)

>KAAVION ALKU>

>KAAVION LOOPU>

2. ELINTARVIKKEIDEN LISÄAINEET

Taulukko 2.1 - Lisäaineiden käyttöä koskevat tarkastukset laitoksissa

>KAAVION ALKU>

>KAAVION LOOPU>

Taulukko 2.2 - Lisäainenäytteet ja -analyysit

>KAAVION ALKU>

>KAAVION LOOPU>